CDLXXIX.  Augustensis Ecclesiae (provinciae Tarentasiensis) privilegia confirmat.   (Anno 1152, Jan. 15.) [  Hist. patriae Monum.,  Chart. I, 795.]
EUGENIUS episcopus, servus servorum Dei, venerabili fratri ARNULFO Augustensi episcopo ejusque successoribus canonice instituendis, in perpetuum.
In eminenti sedis apostolicae specula, disponente Domino, constituti, fratres vestros episcopos ampliori debemus charitate diligere ac loca eorum gubernationi commissa protectione apostolica diligentius communire. Eapropter, venerabilis in Christo frater Arnulfe, Ecclesiae Augustensis episcope, tuis justis postulationibus clementer annuimus, et praefatam ecclesiam cui, Deo auctore, praesidere dignosceris, sub beati Petri et nostra protectione suscipimus, et praesentis scripti patrocinio communimus; statuentes ut quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma tibi tuisque successoribus et illibata permaneant. In quibus haec propriis duximus exprimenda vocabulis; In civitate Augusta et burgo ipsius pedagium et tertiam partem collectae comitis cum caeteris redditibus et investituris ad te pertinentibus: pratum de Montanai, duas vineas, campum Rotondum, villam quae dicitur Conia cum Alpibus suis, et caeteris quae ibi ad domum episcopalem pertinent; capellam de Donia cum appendiciis suis, et caeteris quae ad episcopalem domum in ipsa villa pertinent; terram quae fuit aluis cum caeteris ad episcopalem domum in villa quae dicitur Cinai pertinentibus; capellam de Prociona cum appendiciis suis et omnibus quae ad episcopalem domum in ipsa villa pertinent; quidquid juris habes in villa quae vocatur Porreisan. Quidquid juris habes in loco qui dicitur Ovellanum. Alpem de Formieria; duos campos ultra fluvium Duriam, et jus quod habes in loco qui nuncupatur Palus. Praeterea libertatem quam tibi et ecclesiae tuae canonicis bonae memoriae Amedeus comes et Humbertus filius ejus devotionis intuitu concesserunt, et scriptorum suorum munimine roborarunt, nos quoque auctoritate sedis apostolicae confirmamus et futuris temporibus ratam manere decernimus, ut videlicet te vel tuorum quolibet successorum, seu etiam canonicorum ipsius ecclesiae obeunte, nullus in ecclesiastica bona qualibet temeritate subrepat, sed inconcussa omnia et integra conserventur, substituendo ibidem secundum Dominum antistiti seu canonico profutura. Decernimus ergo ut nulli omnino hominum liceat praefatam ecclesiam temere perturbare aut ejus possessiones auferre, vel ablatas retinere, minuere, seu aliquibus vexationibus fatigare, sed omnia inconcussa et integra conserventur eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi praesumptionem suam congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi, aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen, Ego Eugenius Catholicae Ecclesiae episcopus subscripsi. Ego GG. cardinalis presbyt. tituli Calixti subscripsi. Ego Oddo diaconus cardinalis Sancti Georgii ad Ego Aribertus presbyt. cardinalis tituli Sanctae Anastasiae subscripsi. Ego Julius presbyter cardinalis tit. S. Marcelli subscripsi. Ego Guido presbyt. cardinalis tit. Pastoris subscripsi. Ego Bernardus presbyter cardinalis tituli Sancti Clementis subscripsi. Ego Rolandus presbyter cardinalis tit. Sancti Marci subscripsi. Ego Ymarus Tusculanus episcopus subscripsi. Ego Nicolaus Albanensis episcopus subscripsi. Ego Hugo Ostiensis episcopus subscripsi. Velum Aureum subscripsi. Ego Gregorius diaconus card. Sancti Angeli subscripsi. Ego Jacinthus diaconus cardinalis Sanctae Mariae in Cosmedin subsc. Datum Signiae, per manum Bosonis sanctae Romanae Ecclesiae scriptoris, XVIII Kalend. Februarii, indict. XV, Incarnationis Dominicae anno 1151, pontificatus domni Eugenii tertii papae anno septimo.